Inentingsertifikaat, anders geen toegang by KovsiesDie Universiteit van die Vrystaat. (Foto: Facebook) Studente, personeel en besoekers aan die Universiteit van die Vrystaat (UV) sal vanaf 14 Februarie ŉ Covid-19-inentingsertifikaat moet toon alvorens hulle toegang tot een van die universiteit se drie kampusse kan verkry. Personeel en studente wat nie teen die koronavirus ingeënt is nie, sal volgens hierdie nuwe beleid elke week ŉ negatiewe Covid-19-toets op die universiteit se nuwe aanlyntoegangstelsel moet laai, of goedgekeurde vrystelling van die inenting moet hê. Luidens ŉ verklaring deur die universiteit is die toegangstelsel op 9 Desember ter ondersteuning van die UV se Covid-19-regulasies en ‑inentingsbeleid in werking gestel. Aansoekvorms vir vrystelling van inenting is ook op die platform beskikbaar. Die universiteit het verlede maand op Facebook gesê dat die universiteitsraad die inentingsbeleid “noukeurig oorweeg” het. “Die doel van die beleid is om toegang van personeel, ad hoc-kontrakwerkers en studente na al die universiteit se persele te reguleer. “Die beleid impliseer dat die universiteit niemand dwing om ingeënt te word nie, maar die instelling het die reg om inenting te vereis as jy toegang tot die instelling se persele wil hê om ons personeel en studente te beskerm,” het prof. Francis Petersen, rektor en visekanselier, in dié inskrywing gesê. Die nuwe regulasies het ook gemengde reaksie onder gebruikers veroorsaak. Sommige gebruikers meen dit is onregverdig om ŉ allesomvattende benadering ten opsigte van inentings te volg, terwyl ander die besluit verwelkom het. “Ek vind dit hartseer dat tersiêre instellings inentings verplig,” het een gebruiker geskryf. “Dankie dat julle na studente en personeel se gesondheid omsien,” het nog ŉ gebruiker gesê.